***Bombaj štampa*** je jugoslovenska pop-rock grupa, osnovana 1982. godine u Sarajevu kao proizvod pokreta Novi Primitivizam.

Historija
---------

Bombaj štampu je 1982. godine osnovao gitarista benda Nedim Babović. Ubrzo nakon osnivanja, grupa je počela po sarajevskim klubovima držati zajedničke i samostalne koncerte na kojima su svirali svoje hitove "Željo, to je moj tim", "Jogging across Alipašino polje" i "Dole". Ove tri pjesme kasnije su se našle na LP ploči pod nazivom "Jogging across Alipašino polje *(LP "Nove nade, nove snage)*" iz 1984. godine.

Djelovanje grupe uveliko su ograničavale Đurine glumačke obaveze, pa je njihov prvi album pod nazivom "Bombaj Štampa" izdat tek 1987. godine. 

Postavu prvog albuma činili su:

* Branko Đurić *"Đuro"*- *vokal*, *gitara*
* Nedim Babović- *gitara*
* Nedžib Jeleč *"Neno"* - *bas gitara*
* Nikša Bratoš - *klavijature*
* Ademir Volić *"Kufi"* - *bubnjevi*

Promocija albuma kasnila je preko godinu dana, jer je u vrijeme njegovog izlaska Đuro bio angažovan na snimanju filma "Dom za vešanje". Međutim nakon snimanja grupa u proširenom sastavu, koji je obuhvatao i duhačku sekciju, nastavlja sa koncertima po SFRJ, te učestvuje na turneji "Top liste nadrealista". Neki od hitova sa ovoga albuma su: *"Mrak i ja"*, *"Otvorena pjesma Đorđu B."*, *"Često poželim da sve zaboravim"*, *"Mali Motorin"* i druge. Također na albumu se našla obrada pjesme "Superman" od grupe *Elvis J. Kurtović & His Meteors*. Autori većine pjesama na albumu su Đuro i Nedim Babović. Drugi album, pod nazivom "Ja mnogo bolje letim sam" izdat je 1990. godine, u nešto izmjenjenom sastavu. Naslovna pjesma *"Bolje letim sam"*, ujedno je i najveći hit, dok se na albumu našla i obrada pjesme *"Ćerka jedinica"* ponovo od grupe *Elvis J. Kurtović & His Meteors*. Kao i na prvom albumu, autori većine pjesama su Đuro i Nedim Babović. Povodom izlaska albuma odsvirali su seriju nastupa, a početkom rata u Bosni i Hercegovini se prekida aktivnost benda. Svoj zadnji predratni nastup imali su 1991. godine u Pakracu. Međutim nakon dugogodišnje pauze grupa se ponovo okuplja, te 2010. godine objavljuje treći album pod nazivom "Neka DJ odmah dole CJ". Najveći hit sa ovog albuma zasigurno je pjesma "Nedim", obrada pjesme "Nadine" od Chuck Berrya i pjesma "Vriska".

### Ime benda

Naziv benda "Bombaj štampa" potječe od izraza *"bombati"*, što znači lagati, odnosno izmišljati.

Članovi grupe
-------------

* Branko Đurić *"Đuro"* - *vokal*, *gitara*
* Nedim Babović - *gitara*
* Ernie Mendillo - *bas gitara*
* Dragan Bajić - *bubnjevi*

### Bivši Članovi

* Zoran Šerbedžija - *gitara*
* Ademir Volić *"Kufi"* - *bubnjevi*
* Nedžib Jeleč *"Neno"* - *bas gitara*
* Nikša Bratoš - *klavijature*
* Eldin Hodžić
* Miroslav Milošević *"Mišo"* - *udaraljke*
* Darko Tipurić
* Srđan Luetić *"Galeb"* - *gitara*
* Zoran Miljuš - *bas gitara*
* Tonči Dragičević - *bubanj*
* Srđan Šerbedžija - *bas gitara*
* Slobodan Ranđelović - *truba*
* Vojislav Đukić - bubnjevi

Diskografija
------------

### Studijski albumi

* Bombaj štampa - 1987
* Ja mnogo bolje letim sam - 1990
* Neka DJ odmah dole CJ - 2010

### LP

* Jogging across Alipašino polje *(LP "Nove nade, nove snage)* - 1984

***Bombaj štampa*** na Wikimedijinoj ostavi